4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์และบริการที่สำคัญ ผลิตภัณฑ์และบริการที่สำคัญ ที่บริษัทฯ ดำเนินการอยู่ มีดังนี้

1.  หนังสือ ปัจจุบันบริษัทฯ เป็นผู้ผลิตหนังสือสู่ระบบร้านหนังสือ เป็นรายใหญ่รายหนึ่งของประเทศ
    โดยเป็นผู้บุกเบิก และเป็นผู้นำตลาดในการผลิตหนังสือสาระความรู้ในหมวดต่างๆ ได้แก่
    การบริหาร / การจัดการ การพัฒนาตนเอง จิตวิทยา วิศวกรรมศาสตร์สาขาต่างๆ
    หนังสือสาระความรู้สำหรับเยาวชน ภาษาศาสตร์ และพจนานุกรม แม่และเด็ก
    อาหารและสุขภาพ แผนที่ เป็นต้น รวมทั้งผลิตสินค้าที่เป็น NonBook เช่น CD
    เพื่อพัฒนาศักยภาพในด้านต่างๆ

2.  วารสาร ณ สิ้นปี พ.ศ. 2553 บริษัทฯ เป็นผู้ผลิตวารสารทางด้านวิทยาศาสตร์
    และเทคโนโลยี จำนวน 9 ฉบับ ดังนี้

-   วารสารเซมิคอนดักเตอร์อิเล็กทรอนิกส์พลัส เป็นวารสารรายเดือน
    เน้นหนักด้านการให้ความรู้ในสาขาอิเล็กทรอนิกส์ เริ่มออกจำหน่ายตั้งแต่ พ.ศ. 2517
    ต่อมาบริษัทฯ ได้เปลี่ยนชื่อวารสารจากเดิมคือ วารสารเซมิคอนดักเตอร์อิเล็กทรอนิกส์ เป็น
    วารสารเซมิคอนดักเตอร์อิเล็กทรอนิกส์พลัส ตั้งแต่เดือนมกราคม พ.ศ. 2551
    โดยยังคงเนื้อหาเดิม

-   วารสาร UpDATE เป็นวารสารรายเดือน เน้นหนักด้านการให้ความรู้ในเรื่องที่แปลกใหม่
    ทันสมัยด้านวิทยาศาสตร์และเทคโนโลยีที่น่าสนใจ แก่ผู้ต้องการพัฒนาตนเอง
    และติดตามความก้าวหน้าของเทคโนโลยีในโลกปัจจุบัน เริ่มออกจำหน่ายตั้งแต่ พ.ศ. 2521

-   วารสาร MICRO COMPUTER เป็นวารสารรายเดือน
    เน้นหนักด้านการให้ความรู้ในสาขาคอมพิวเตอร์และเทคโนโลยีสารสนเทศในระดับองค์กร
    เริ่มออกจำหน่ายตั้งแต่ พ.ศ. 2526

-   วารสาร Hobby Electronics เป็นวารสารรายเดือน
    เน้นหนักด้านการให้ความรู้ด้านอิเล็กทรอนิกส์แก่เยาวชน และประชาชนทั่วไปที่สนใจ
    เริ่มออกจำหน่ายตั้งแต่ต้นปี พ.ศ. 2534

-   วารสาร Industrial Technology Review เป็นวารสารรายเดือน
    เน้นหนักในการให้ความรู้ด้านเทคโนโลยีอุตสาหกรรมและการจัดการ
    แก่ผู้บริหารงานด้านอุตสาหกรรม วิศวกรโรงงานและผู้ใช้งานทั่วไป
    เริ่มออกจำหน่ายตั้งแต่กลางปี พ.ศ. 2537

-   วารสาร Mechanical Technology เป็นวารสารรายเดือน
    ที่ให้ความรู้ด้านวิศวกรรมเครื่องกล เกี่ยวกับเทคนิคการใช้งาน
    และการแก้ปัญหาในงานด้านเครื่องกล แก่วิศวกร และผู้ที่สนใจทั่วไป
    โดยเริ่มออกจำหน่ายตั้งแต่กลางปี พ.ศ. 2544

-   วารสาร The Absolute Sound & Stage เป็นวารสารรายเดือน
    ที่เน้นการให้สาระความรู้ด้านเทคโนโลยีของระบบเครื่องเสียงและระบบแสงสีบนเวที
    งานในด้านสตูดิโอ และอุปกรณ์เครื่องมือต่างๆ ที่เกี่ยวข้อง
    เริ่มออกจำหน่ายตั้งแต่ปลายเดือนพฤษภาคม พ.ศ. 2545

-   วารสาร Extreme Technology
    เป็นวารสารรายเดือนที่นำเสนอเนื้อหาด้านเทคโนโลยีและอุปกรณ์ไฮเทครุ่นใหม่ๆ เริ่มออกจำหน่ายตั้งแต่ปลายเดือนตุลาคม
    พ.ศ. 2546

-   วารสาร add Magazine เป็นวารสารรายเดือนประเภท free magazine
    ที่นำเสนอเกร็ดสาระความรู้ต่างๆ และเทคโนโลยีสมัยใหม่
    เพื่อนำไปประยุกต์ใช้ในชีวิตประจำวัน เริ่มแจกเมื่อเดือนกุมภาพันธ์ พ.ศ. 2549
    โดยแจกที่ร้านซีเอ็ดบุ๊คเซ็นเตอร์ เป็นหลัก และต่อมาเมื่อเดือนมิถุนายน พ.ศ. 2553
    ทางบริษัทฯ ได้พัฒนาให้ผู้อ่านสามารถดาวน์โหลดวารสาร add Magazine ฟรี
    ผ่านทางเว็บไซต์ของบริษัทที่ www.se-ed.com ในรูปแบบของ eMagazine
    ได้อีกช่องทางหนึ่งด้วย

  รายได้ของบริษัทฯ ในส่วนนี้ จะเกิดจากรายได้จากการรับลงโฆษณา รายได้จากการขายวารสาร
  รายได้จากการจัดทำหนังสือพิเศษ และรายได้จากการจัดกิจกรรมต่างๆ

3.  การรับจัดจำหน่ายหนังสือ บริษัทฯ เป็นผู้จัดจำหน่ายหนังสือที่บริษัทฯ ผลิตขึ้นเอง
    และยังรับจัดจำหน่ายหนังสือให้สำนักพิมพ์และองค์กรอื่น
    ที่มีผลิตภัณฑ์สอดคล้องกับทิศทางของบริษัทฯ
    โดยขายส่งให้ร้านหนังสือทั้งขนาดเล็กและขนาดใหญ่ทั่วประเทศ ประมาณ 2,400 ร้าน
    ขายให้กับสถาบันการศึกษาโดยตรง และยังจัดจำหน่ายผ่านทางเครือข่ายร้าน
    ซีเอ็ดบุ๊คเซ็นเตอร์เองด้วย

  บริษัทฯ
  ได้รับการแต่งตั้งให้เป็นตัวแทนจำหน่ายหนังสือและสื่อการเรียนการสอนภาษาอังกฤษของสำนักพิมพ์มหาวิทยาลัยออกซ์ฟอร์ด
  (Oxford University Press) แต่เพียงผู้เดียวในประเทศไทย ตั้งแต่วันที่ 1 มกราคม พ.ศ.
  2550 เป็นต้นไป ความร่วมมือกันครั้งนี้ จะช่วยให้บริษัทฯ เพิ่มบทบาทในการผลิต
  และจัดจำหน่ายหนังสือเรียนรู้ภาษาอังกฤษมากยิ่งขึ้น
  โดยผ่านช่องทางการจำหน่ายทั้งหมดของบริษัทฯ ซึ่งจะทำให้บริษัทฯ
  มีส่วนในการช่วยแก้ปัญหาด้านการศึกษาภาษาอังกฤษของนักเรียนไทย
  และคนไทยที่สนใจภาษาอังกฤษมากยิ่งขึ้น

  ปัจจุบัน บริษัทฯ เป็นผู้จัดจำหน่ายหนังสือเข้าสู่ระบบร้านหนังสือรายใหญ่ที่สุดในประเทศไทย
  โดยมีหนังสือที่ผลิตขึ้นเอง และยังจัดจำหน่ายอยู่ประมาณ 1,100 ชื่อ
  และรับจัดจำหน่ายให้กับหน่วยงานและสำนักพิมพ์อื่นอีกประมาณ 5,800 ชื่อ

4.  ธุรกิจร้านหนังสือซีเอ็ดบุ๊คเซ็นเตอร์ (SE-ED Book Center หรือ SBC) บริษัทฯ
    เป็นผู้ดำเนินงานร้านหนังสือ ซีเอ็ดบุ๊คเซ็นเตอร์ และเครือข่าย ซึ่งประกอบด้วย
    ร้านเครือข่ายซีเอ็ดบุ๊คเซ็นเตอร์ และศูนย์หนังสือมหาวิทยาลัยหลายแห่งที่บริษัทฯ
    เป็นผู้บริหารเอง ทั้งในกรุงเทพฯ และต่างจังหวัด
    รวมทั้งการบริหารพื้นที่ขายในศูนย์การค้ารูปแบบต่างๆ กัน

  ร้านหนังสือซีเอ็ดบุ๊คเซ็นเตอร์ เป็นร้านหนังสือทั่วไปขนาดกลาง
  ที่มีลักษณะการออกแบบและการจัดวางสินค้าที่ทันสมัย มีประสิทธิภาพการขายที่ดี
  และเน้นการเปิดในทำเลที่อำนวยความสะดวกให้แก่คนทั่วไป ให้สามารถหาซื้อหนังสือที่ดีได้ง่ายขึ้น
  ส่วนใหญ่จึงตั้งอยู่ในซูเปอร์เซ็นเตอร์ชั้นนำ (เช่น เทสโก้โลตัส, บิ๊กซี และคาร์ฟูร์ เป็นต้น)
  ศูนย์การค้าชั้นนำ (เช่น สยามพารากอน, เซ็นทรัล, เดอะมอลล์, โรบินสัน,
  ฟิวเจอร์ปาร์ครังสิต, ฟิวเจอร์ปาร์คบางแค และศูนย์การค้าชั้นนำของต่างจังหวัด เป็นต้น)
  และสถาบันการศึกษา (เช่น มหาวิทยาลัยรามคำแหง, สถาบันบัณฑิตพัฒนบริหารศาสตร์,
  มหาวิทยาลัยธุรกิจบัณฑิตย์, มหาวิทยาลัยสยาม, มหาวิทยาลัยขอนแก่น,
  มหาวิทยาลัยหอการค้าไทย และมหาวิทยาลัยศรีนครินทรวิโรฒ ประสานมิตร )
  โดยเปิดในรูปแบบต่างๆ กัน ทั้งในกรุงเทพฯ และต่างจังหวัด

  จนถึงสิ้นปี พ.ศ. 2553 บริษัทฯ เปิดร้าน ซีเอ็ดบุ๊คเซ็นเตอร์
  และร้านเครือข่ายซีเอ็ดบุ๊คเซ็นเตอร์ ได้รวมทั้งสิ้น 373 สาขา
  โดยเป็นสาขาที่ยังเปิดดำเนินการอยู่จำนวน 348 สาขา อยู่ในเขตกรุงเทพฯ และปริมณฑล 138
  สาขา และอยู่ในต่างจังหวัดอีก 210 สาขา ในจำนวนทั้งหมดนี้เป็นร้านที่ บริษัทฯ
  บริหารเองทั้งสิ้น 342 สาขา เป็นร้านเครือข่ายซีเอ็ดบุ๊คเซ็นเตอร์
  (เป็นร้านที่ได้รับความช่วยเหลือเต็มรูปแบบ โดยซีเอ็ดบุ๊ค เซ็นเตอร์ เป็นผู้จัดส่งสินค้าให้)
  จำนวน 4 สาขา และเป็นร้านเครือข่ายซีเอ็ด (เป็นร้านที่ได้รับความช่วยเหลือไม่เต็มรูปแบบ
  ร้านสั่งสินค้าเอง) จำนวน 2 สาขา
  และยังเข้าไปบริหารพื้นที่ขายหนังสือและวารสารในซูเปอร์เซ็นเตอร์ ในศูนย์การค้า
  และจุดบริการย่อยอื่นๆ อีกประมาณ 33 จุดบริการ ปัจจุบัน ซีเอ็ดบุ๊คเซ็นเตอร์
  นับเป็นเครือข่ายร้านหนังสือเต็มรูปแบบที่มียอดขายมากที่สุดในประเทศไทย

[]ข้อมูลจำนวนสาขาของร้านซีเอ็ดบุ๊คเซ็นเตอร์ และร้านในเครือข่าย ณ วันสิ้นปี

  หมายเหตุ - มีการจัดประเภทสาขาใหม่ให้มีความเหมาะสมยิ่งขึ้น
  ทำให้จำนวนสาขาอาจต่างจากเอกสารของบริษัทฯ ก่อนหน้านี้ โดยคำว่า สาขา ในที่นี้
  รวมสาขาขนาดเล็ก (20-50 ตร.ม.) เข้าไปด้วย kiosk หมายถึง
  การเปิดในลักษณะแผงลอยขายหนังสือพิมพ์และนิตยสารเป็นหลัก จุดขายย่อย หมายถึง
  การเข้าไปบริหารสินค้าในมุมหนังสือ (รวมหนังสือพิมพ์และนิตยสารด้วย)
  ในซูเปอร์เซ็นเตอร์ของศูนย์การค้า

  - ณ สิ้นปี พ.ศ. 2553 มีสาขาที่เปิดดำเนินการอยู่ 348 สาขา โดยเป็นสาขาในเขตกรุงเทพฯ
  และปริมณฑล 138 สาขา และสาขาในต่างจังหวัด 210 สาขา ในจำนวนดังกล่าว
  มีสาขาขนาดเล็กอยู่จำนวน 23 สาขา

  - ณ สิ้นปี พ.ศ. 2553 มีสาขาที่เปิดดำเนินการอยู่ในชื่อของ ซีเอ็ดบุ๊คเซ็นเตอร์ จำนวน 338
  สาขา และศูนย์หนังสือมหาวิทยาลัย จำนวน 4 สาขา

  - ณ สิ้นปี พ.ศ. 2553 มีร้านเครือข่ายซีเอ็ดบุ๊คเซ็นเตอร์ (บริษัทฯ
  รับผิดชอบการจัดหาสินค้าให้ทั้งหมด) ที่เปิดดำเนินการอยู่จำนวน 4 สาขา
  และมีจำนวนร้านเครือข่ายซีเอ็ด (บริษัทฯ ให้ความช่วยเหลือพิเศษ
  โดยอนุญาตให้ใช้ชื่อซีเอ็ดบุ๊คเซ็นเตอร์ หรือร้านเครือข่ายได้ แต่จัดหาสินค้าเอง)
  ที่เปิดดำเนินการอยู่ จำนวน 2 สาขา มี kiosk 33 จุด

5.  SE-ED Learning Center ในปี พ.ศ. 2549 บริษัทฯ ได้ก่อตั้งแผนก SE-ED Learning
    Center เพื่อบริหารกิจกรรมเยาวชนทั้งหมด และได้เปิดศูนย์การเรียนรู้ SE-ED Learning
    Center บนพื้นที่ประมาณ 600 ตารางเมตร ที่อาคาร จัตุรัสจามจุรี (Chamchuri Square)
    ของจุฬาลงกรณ์มหาวิทยาลัย ตั้งแต่เดือนกันยายน พ.ศ. 2551
    เพื่อให้การบริการครอบคลุมถึงการฝึกอบรมทางด้านวิชาชีพ การอบรมในสาขาต่างๆ
    ให้แก่ผู้สนใจทั่วไป ตลอดจนเยาวชน และนักเรียน นักศึกษา โดยในปัจจุบันการดำเนินงานของ
    SE-ED Learning Center ได้จัดให้มีกิจกรรมที่หลากหลายดังต่อไปนี้

    -   จัดค่ายกิจกรรมเยาวชน SE-ED Kiddy Camp สำหรับเยาวชนอายุ 8 -14 ปี
        โดยจะจัดในช่วงปิดเทอมการศึกษา ซึ่งมีหลายค่ายให้เลือก ทั้งแบบไปค่ายต่างจังหวัด
        และแบบเช้าไปเย็นกลับ เพื่อกระตุ้นเยาวชนให้สนุกกับการเรียนรู้
        ขณะเดียวกันก็ได้ศึกษาพฤติกรรมของเด็กในการเรียนรู้
        ก่อนที่จะขยายความคิดและผนึกกับแนวทางอื่นๆ ที่เสริมกันเพื่อสร้างเด็กไทย
        ให้เก่งขึ้นในปริมาณที่มากขึ้น และส่งเสริมให้เยาวชนที่เข้าค่าย
        มีความกล้าในการเรียนรู้สิ่งต่างๆ ไม่ว่าจะเป็นเรื่องทางวิทยาศาสตร์
        สิ่งประดิษฐ์อิเล็กทรอนิกส์ การทำงานเป็นทีม ความเป็นผู้นำ การเรียนรู้ด้วยตนเอง
        ความรู้พื้นฐานในการดำรงชีวิต ศีลธรรม และโดยเฉพาะอย่างยิ่งมิตรภาพ นอกจากนี้
        ยังได้ร่วมสนุกในกิจกรรมต่างๆ อีกมากมาย เช่น นักสำรวจน้อย เข้าฐานกิจกรรม
        เล่นเกมส์ ออกกำลังกาย เล่นกีฬา ฯลฯ

    -   จัดค่าย English Camp 2010
        เป็นกิจกรรมที่ส่งเสริมให้เยาวชนใช้ภาษาอังกฤษในการสื่อสารได้อย่างถูกต้องได้เหมือนเจ้าของภาษา
        โดยกำหนดให้ผู้ที่เข้าร่วมค่ายต้องใช้การสื่อสารเป็นภาษาอังกฤษเท่านั้นในระหว่างที่อยู่ร่วมค่ายเพื่อให้เกิดความเคยชิน
        เหมือนการใช้ในชีวิตประจำวัน ในปี พ.ศ. 2553 บริษัทฯ ได้จัดค่ายเยาวชน SE-ED
        English Camp ที่บรุคไซด์ วัลเล่ย์ รีสอร์ท จ.ระยอง
        มีเยาวชนเข้าร่วมกิจกรรมทั้งสิ้นจำนวน 54 คน

    -   จัดงานอบรมสัมมนาด้านบริหารจัดการ วิศวกรรม คอมพิวเตอร์ วิชาชีพเฉพาะ
        และความรู้ทั่วไป เป็นงานอบรมที่ตอบสนองความต้องการของภาคเอกชน
        หน่วยงานภาครัฐ และบุคคลทั่วไป

6.  โรงเรียนเพลินพัฒนา บริษัทฯ ได้ร่วมลงทุนในโรงเรียนเพลินพัฒนา
    โดยมีสัดส่วนการลงทุนร้อยละ 48.82 จากทุนจดทะเบียนและทุนรับชำระแล้วจำนวน
    170,000,000 บาท โดยร่วมบริหาร เพื่อระดมทรัพยากร ความรู้ความสามารถที่มี
    การก่อตั้งโรงเรียนเพลินพัฒนาขึ้นมาเป็นโรงเรียนทางเลือกแนวใหม่
    ด้วยความมุ่งหวังที่จะพัฒนาศักยภาพเด็กไทยให้เป็นกำลังสำคัญในการพัฒนาประเทศในอนาคต
    โดยผ่านกระบวนการจัดการเรียนการสอนที่ยืดหยุ่น
    โดยเปิดสอนตั้งแต่ระดับช่วงชั้นเตรียมอนุบาล จนถึงระดับมัธยมศึกษาปีที่ 6 บนเนื้อที่ 20 ไร่
    ในสภาพแวดล้อมชานเมืองกรุงเทพฯ

  ทั้งนี้ในรอบปีการศึกษา 3 ปีที่ผ่านมาโรงเรียนเพลินพัฒนามีจำนวนนักเรียนในแต่ละปีการศึกษาดังนี้

  -------------------------- --------------- --------------- ------------
                                                             (หน่วย : คน)

  ปีการศึกษา                   2553            2552            2551

  จำนวนนักเรียนในปีการศึกษา      1,052           1,003           840
  -------------------------- --------------- --------------- ------------

7.  กิจกรรมอื่นๆ บริษัทฯ ยังมีกิจกรรมเพิ่มเติมในปี พ.ศ. 2553 ดังนี้

-   ผลิตรายการโทรทัศน์ “Read Around” เป็นรายการที่จะพาผู้ชมไปสัมผัสกับ หนังสือดี
    ที่ได้คัดสรรมาเพื่อการอ่านรอบด้าน รู้รอบตัว ชัวร์ในทุกย่างก้าวของชีวิต
    และพร้อมเสนอเรื่องราวดีๆ มากมาย
    เพื่อกระตุ้นให้คนไทยหันมาให้ความสำคัญกับการอ่านมากขึ้น โดยร่วมกับสถานีโทรทัศน์ดาวเทียม
    Money Channel ออกอากาศทุกวันจันทร์ - อาทิตย์ เริ่มออกอากาศเวลา 11.45 - 12.00
    น. ออกอากาศซ้ำ เวลา 15.15 - 15.30 น. ความยาว 15 นาที ทางช่อง Money
    Channel, ช่อง True Visions 178 และเคเบิ้ลทีวีท้องถิ่นทั่วประเทศ
    นอกจากนี้ยังสามารถรับชมรายการย้อนหลังได้ที่ www.youtube.com/readaroundtv และ
    www.se-ed.com/readaround

-   ผลิตรายการ Book Variety
    เป็นรายการที่นำเสนอสาระความรู้ในหลากหลายแง่มุมจากหนังสือ เช่น ด้านสุขภาพ ธรรมะ
    การบริหารการจัดการ หุ้นและการเงิน หนังสือเด็กและเยาวชน
    โดยนำเสนอผ่านการแนะนำหนังสือและการสัมภาษณ์บุคคลที่เกี่ยวข้องในวงการหนังสือ
    รวมทั้งนักเขียน นักแปล หรือบรรณาธิการ ออกอากาศทุกวันเสาร์เวลา 9.00 – 9.30 น.
    ทาง TTV1 Nation Channel, ผ่านดาวเทียมระบบ C-Band
    และเคเบิ้ลทีวีท้องถิ่นทั่วประเทศ

4.2 การตลาดและภาวะการแข่งขัน

นโยบายและลักษณะการตลาด

บริษัทฯ เป็นผู้บุกเบิกธุรกิจหนังสือเชิงวิชาการประเภท How-to มาตลอดระยะเวลามากกว่า 30 ปี
และมีภาพพจน์ที่ดี
ในฐานะผู้นำทางด้านหนังสือและวารสารเชิงวิชาการด้านเทคโนโลยีรายใหญ่ของประเทศ
จึงทำให้การดำเนินงานในส่วนอื่นๆ ของบริษัทฯ ได้รับความน่าเชื่อถือตามไปด้วย
และมีโอกาสประสบความสำเร็จสูงขึ้น

บริษัทฯ กำหนดทิศทางระยะยาว และกลยุทธ์ทางการตลาดไว้ ซึ่งสรุปโดยสังเขปได้ ดังต่อไปนี้

วิสัยทัศน์ (Vision) ซีเอ็ด จะเป็นผู้นำในการทำให้คนไทยหาความรู้ได้ง่ายขึ้น และสะดวกขึ้น

ภารกิจ (Mission) ซีเอ็ด จะดำเนินธุรกิจที่เอื้ออำนวยต่อการศึกษาหาความรู้
ในสาขาที่จำเป็นต่อการพัฒนาประเทศ จะดำเนินธุรกิจที่จะทำให้ “คนไทยเก่งขึ้น”
โดยพัฒนาขึ้นเป็นธุรกิจที่ยั่งยืน มีการเติบโตต่อเนื่องที่สูงกว่าค่าเฉลี่ยของอุตสาหกรรม
เป็นบริษัทตัวอย่างที่ดี สามารถสร้างสรรค์ผลงานที่เป็นประโยชน์และเป็นที่ยอมรับในวงกว้าง
พนักงานมีความสุข และสามารถให้ผลตอบแทนการลงทุนที่น่าพึงพอใจในระยะยาว

กลยุทธ์ทางการตลาด เพื่อให้บริษัทฯ สามารถบรรลุวิสัยทัศน์ และภารกิจของบริษัทฯ บริษัทฯ
จึงมุ่งเน้นความพร้อมในด้านต่างๆ เพื่อพัฒนาสินค้า และบริการ ให้มีคุณภาพ
และตอบสนองต่อความต้องการของกลุ่มเป้าหมายได้
โดยเน้นตั้งแต่การเพิ่มจำนวนร้านหนังสือซีเอ็ดบุ๊คเซ็นเตอร์ ให้ครอบคลุมพื้นที่บริการมากขึ้น
การเพิ่มสินค้าที่น่าสนใจ โดยเน้นการดำเนินกลยุทธ์ทางการตลาด ต่อไปนี้

1.  บริษัทฯ มุ่งมั่นที่จะสร้างความเติบโตและเสริมสร้างความแข็งแกร่งให้กับธุรกิจ
    ด้วยการมุ่งเน้นการขยายตลาดอย่างต่อเนื่อง
    เพื่อสร้างศักยภาพในการขยายธุรกิจให้ครอบคลุมการให้บริการทั่วประเทศ
    ในทุกชุมชนที่มีขนาดใหญ่เพียงพอ โดยการขยายสาขาของซีเอ็ดบุ๊คเซ็นเตอร์
    และเครือข่ายในรูปแบบต่างๆ กัน โดยเน้นการเลือกทำเลที่มีศักยภาพสูงในระยะยาว
    มากกว่าการคำนึงถึงกำไรในระยะแรก
    เพื่อส่งเสริมและอำนวยความสะดวกให้คนไทยได้มีโอกาสเท่าเทียมกันในการหาความรู้
    อีกทั้งยังเป็นการดำเนินกลยุทธ์เพื่อตอบสนองความต้องการของผู้บริโภคได้อย่างทั่วถึง
    ส่งผลให้บริษัทฯ ครองความเป็นผู้นำในธุรกิจด้านนี้
    และเพื่อรองรับการเติบโตของธุรกิจหนังสือโดยรวมในอนาคต และรองรับการสร้างความรับรู้
    และการยอมรับต่อ Brand ของบริษัทฯ โดยมุ่งเน้นประเด็นหลัก คือ “คิดจะซื้อหนังสือ
    คิดถึงซีเอ็ดบุ๊คเซ็นเตอร์”

2.  บริษัทฯ ให้ความสำคัญต่อการจัดหาสินค้า หรือบริการที่สะดวก รวดเร็ว และตรงต่อเวลา
    ในทุกช่องทางการให้บริการ โดยมุ่งเน้นการสร้างประสบการณ์ที่ดี ภายใต้แนวคิดที่ว่า
    “นึกอยากอ่าน อย่างช้าพรุ่งนี้ต้องได้อ่าน” จึงได้มีการจัดโครงการ “สั่งวันนี้ พรุ่งนี้ได้”
    ด้วยการนำเทคโนโลยีเข้ามาผสมผสานกับการจัดการในรูปแบบใหม่ ให้มีความเชื่อมโยงกัน
    ตั้งแต่การผลิต การเก็บสินค้า การรับคำสั่งซื้อด้วยการปรับปรุงระบบการสั่งซื้อหนังสือ
    และสินค้าอื่นๆ ผ่านทางสาขา หรือทางเว็บไซต์ www.se-ed.com และการจัดส่งสินค้า
    เพื่อให้ศักยภาพด้านการจัดการระบบโลจิสติกส์มีประสิทธิภาพมากยิ่งขึ้น
    ลดข้อจำกัดจากการที่สาขามีพื้นที่ไม่เพียงพอกับปริมาณหนังสือทั้งหมดในตลาด
    สามารถเพิ่มขีดความสามารถในการให้บริการมากขึ้น
    และสามารถให้บริการครอบคลุมพื้นที่ทั้งประเทศมากยิ่งขึ้น
    เพื่อสามารถตอบสนองความต้องการและสร้างความพึงพอใจแก่ลูกค้าได้สูงสุด
    รวมทั้งเป็นการตอบสนองแนวคิดที่ว่า “ร้านเล็กเหมือนร้านใหญ่”
    มาแล้วได้สิ่งที่ต้องการกลับไปแน่นอน ซึ่งจะทำให้บริษัทฯ มีความสามารถในการแข่งขันสูงขึ้น
    และเป็นจุดได้เปรียบในการแข่งขัน

3.  บริษัทฯ เน้นการสรรหาหรือพัฒนาสินค้าที่น่าสนใจ และจัดส่วนผสมของสินค้า
    ในสาขาอย่างต่อเนื่อง เพื่อให้มีความน่าสนใจเพิ่มมากขึ้น และทำให้ลูกค้ามาใช้บริการถี่มากขึ้น
    ซึ่งจะมีผลทำให้เกิดความแตกต่างจากร้านหนังสืออื่นมากยิ่งขึ้น
    รวมถึงส่งผลให้สภาพการทำกำไรของสาขาดียิ่งขึ้น

4.  บริษัทฯ ได้ตระหนักและให้ความสำคัญกับการบริการที่เป็นเลิศ
    และการเสริมสร้างภาพลักษณ์ที่ดีของบริษัทฯ
    โดยเน้นการพัฒนาบุคลากรและทีมงานอย่างต่อเนื่อง
    และสร้างทัศนคติของพนักงานในการให้บริการอย่างมืออาชีพ
    การใส่ใจต่อการสนองความต้องการของลูกค้าในรายละเอียด
    และทำให้ลูกค้ามีความประทับใจเพิ่มมากขึ้น

5.  บริษัทฯ เน้นการสื่อสารทางการตลาดแบบบูรณาการ โดยการพัฒนาเครื่องมือ
    และช่องทางการประชาสัมพันธ์สินค้า
    และการสร้างสรรค์กิจกรรมส่งเสริมการขายในรูปแบบต่างๆ อย่างต่อเนื่อง
    รวมถึงดำเนินกิจกรรมด้านการตลาดอย่างจริงจัง
    เพื่อเป็นการสร้างมูลค่าเพิ่มให้กับธุรกิจอย่างสร้างสรรค์ และตรงกับกลุ่มเป้าหมาย
    ตอบสนองความต้องการของลูกค้าได้อย่างตรงประเด็นที่สุด และทำให้ผลิตภัณฑ์ต่างๆ
    มีโอกาสประสบความสำเร็จสูงขึ้นตั้งแต่เริ่มวางตลาดเลย เช่น มีการโฆษณา ประชาสัมพันธ์
    สินค้าและบริการต่างๆ ของบริษัทฯ ผ่านทางจอ LCD ที่ติดตั้งตามสาขาต่างๆ
    เพื่อกระตุ้นให้เกิดอารมณ์ในการจับจ่ายซื้อสินค้าเพิ่มมากขึ้น

6.  บริษัทฯ เน้นการสร้างความสัมพันธ์กับคู่ค้า และพันธมิตรทางธุรกิจ
    ในการร่วมงานกันอย่างใกล้ชิด
    โดยยึดมั่นในการปฏิบัติตามสัญญาที่มีต่อลูกค้าอย่างเคร่งครัดภายใต้กรอบกติกา
    มารยาทของการดำเนินธุรกิจ
    และมุ่งเน้นการอยู่บนพื้นฐานของความสำเร็จในการประกอบธุรกิจร่วมกัน โดยบริษัทฯ
    ได้เปิดรับการแลกเปลี่ยนความคิดเห็นในการดำเนินธุรกิจ
    เพื่อร่วมกันหาแนวทางในการแก้ไขปัญหา หรืออุปสรรคที่เกิดขึ้น และนำข้อมูลดังกล่าว
    กลับมาพัฒนาสร้างสรรค์ผลิตภัณฑ์ กระบวนการบริหารจัดการของบริษัทฯ
    เพื่อยกระดับมาตรฐานในการทำงานให้สูงขึ้นตลอดเวลา และก่อให้เกิดประโยชน์กับทุกฝ่าย

7.  บริษัทฯ เน้นการสร้างและใช้ฐานข้อมูลทางการตลาดอย่างจริงจัง
    โดยจัดให้มีระบบฐานข้อมูลที่ดีในการจัดเก็บข้อมูลประวัติของลูกค้า ว่าลูกค้ามีความชอบ
    และความต้องการอย่างไร เพื่อจัดหาสินค้า และบริการให้ตรงตามความต้องการ
    และพัฒนาสู่การนำเสนอประสบการณ์ที่น่าจดจำ และน่าประทับใจให้แก่ลูกค้า
    0รวมถึงการนำข้อมูลดังกล่าวมาทำการวิเคราะห์ปัญหาที่เกิดขึ้นมาปรับปรุงการให้บริการในอนาคตอีกด้วย

8.  บริษัทฯ มุ่งเน้นการผลักดันยอดขายของผลิตภัณฑ์ใหม่ โดยการเพิ่มช่องทางการประชาสัมพันธ์
    ในการจัดงาน Events ซึ่งมีทีมงานที่ทำหน้าที่นี้โดยเฉพาะ เพื่อผลักดันยอดขาย
    และสร้างการรับรู้ให้แก่ลูกค้าว่า “คิดถึงหนังสือ คิดถึงซีเอ็ดบุ๊คเซ็นเตอร์”
    รวมทั้งจัดให้มีกิจกรรมการผลักดันสินค้าที่น่าสนใจในร้านมากยิ่งขึ้น

การดำเนินการทางการตลาด

นโยบายราคาของบริษัทฯ บริษัทฯ มีนโยบายกำหนดราคาสินค้าของบริษัทฯ ที่ผลิตขึ้น ให้สอดคล้องกับกำลังซื้อของกลุ่มเป้าหมาย สอดคล้องกับต้นทุนการผลิตที่แท้จริง และสามารถทำกำไรในระยะยาวได้อย่างเหมาะสม ในกรณีที่สินค้าเป็นวารสารที่ผลิตขึ้นเอง ซึ่งรายได้จากการขายวารสารไม่สามารถรองรับนโยบายนี้ได้โดยตรง จะอาศัยรายได้จากการขายโฆษณามาเป็นรายได้หลักแทน

การจำหน่ายและช่องทางการจำหน่าย บริษัทฯ จัดจำหน่ายหนังสือ และวารสาร ผ่านเครือข่ายร้าน ซีเอ็ดบุ๊คเซ็นเตอร์ และร้านหนังสืออื่นๆ ทั้งในกรุงเทพฯ และต่างจังหวัด รวมทั้งสถาบันการศึกษา โดยบริหารช่องทางการจัดจำหน่าย แบ่งตามประเภทของลูกค้าและสินค้าหรือบริการ ดังนี้

1.  ลูกค้าขายปลีกหนังสือและวารสาร ได้แก่ กลุ่มเป้าหมายที่เป็นบุคคลทั่วไป บริษัทฯ จำหน่ายผ่าน
    เครือข่ายร้านซีเอ็ดบุ๊คเซ็นเตอร์ ที่เปิดไปแล้วจำนวน 373 สาขา
    โดยเป็นสาขาที่ยังเปิดดำเนินงานอยู่จำนวน 348 สาขา ซึ่งจำนวนนี้ได้รวมร้านเครือข่าย 6
    สาขา (ข้อมูล ณ วันที่ 31 ธันวาคม พ.ศ. 2553) และที่ www.se-ed.com
    ซึ่งเป็นศูนย์รวมสื่อความรู้ความบันเทิง สำหรับทุกคนในครอบครัวและคนทำงาน
    โดยเปิดดำเนินการตามศูนย์การค้าชั้นนำ และซูเปอร์เซ็นเตอร์ทั่วไป ทั้งในกรุงเทพฯ
    และต่างจังหวัด และในสถาบันการศึกษาระดับอุดมศึกษา

2.  ลูกค้าขายส่งหนังสือและวารสาร คือ กลุ่มร้านหนังสืออื่น ทั้งรายใหญ่ที่มีเครือข่าย และรายย่อย
    ทั่วประเทศประมาณ 2,400 ร้าน โดยบริษัทฯ จัดส่งหนังสือที่บริษัทฯ
    รับจัดจำหน่ายทั้งหมดไปสู่ร้านค้าต่างๆ ในเขตกรุงเทพฯ เองทั้งหมด
    ส่วนการจัดส่งหนังสือไปยังร้านหนังสือในต่างจังหวัด บริษัทฯ
    ใช้บริการของบริษัทรับส่งพัสดุของเอกชนแล้วแต่ความเหมาะสม ดังนี้

-   การจัดจำหน่ายวารสารที่บริษัทฯ ผลิตขึ้นเอง บริษัทฯ จะติดต่อกับสายส่งหลายราย
    เพื่อกระจายวารสารไปยังร้านค้าย่อยในแต่ละพื้นที่

-   การจัดจำหน่ายหนังสือ เพื่อส่งร้านหนังสือส่วนใหญ่ในเขตกรุงเทพฯ และปริมณฑล บริษัทฯ
    ใช้ระบบการจัดจำหน่ายหนังสือที่เรียกว่า Standing Order เป็นหลัก
    ซึ่งเป็นระบบการจัดจำหน่ายที่บริษัทฯ พัฒนาขึ้น
    โดยเป็นส่วนผสมระหว่างการฝากขายและการขายขาด
    สำหรับร้านหนังสือในต่างจังหวัดส่วนใหญ่ บริษัทฯ ใช้ระบบการจัดจำหน่ายแบบขายขาด
    และรับคืนได้จำนวนหนึ่ง

3.  ลูกค้าใช้บริการโฆษณาในวารสาร ได้แก่ กลุ่มลูกค้าอุตสาหกรรม คอมพิวเตอร์
    และอิเล็กทรอนิกส์ ซึ่งลูกค้าที่ใช้บริการโฆษณานี้ มีทั้งลูกค้าที่ใช้บริการโฆษณาเป็นรายปี
    หรือที่ใช้บริการโฆษณาเป็น ครั้งคราว

  ภาวะการแข่งขัน

ภาวะอุตสาหกรรมและการแข่งขัน ธุรกิจหนังสือถือว่าเป็นอุตสาหกรรมหนึ่ง
ที่ยังคงมีอัตราการเติบโตอย่างต่อเนื่อง สมาคมผู้จัดพิมพ์และผู้จัดจำหน่ายหนังสือแห่งประเทศไทย
คาดว่ามีอัตราการเติบโตประมาณ 5 - 7.5% ในปี พ.ศ. 2553
และยังเติบโตอย่างต่อเนื่องไม่ต่ำกว่าร้อยละ 5 ในปี พ.ศ. 2554
ด้วยปัจจัยเกื้อหนุนที่สำคัญจากแรงสนับสนุนจากนโยบายภาครัฐที่กำหนดให้ปี พ.ศ. 2552 - 2561
เป็น “ทศวรรษแห่งการอ่าน” และเชื่อว่าขนาดตลาดยังเล็ก และยังมีช่องว่างทางการตลาดอยู่มาก
จึงทำให้มีผู้สนใจเข้ามามากในธุรกิจสำนักพิมพ์ ธุรกิจร้านหนังสือ และธุรกิจวารสาร
การแข่งขันจึงเริ่มมีมากขึ้น แต่ก็ถือว่ามีส่วนช่วยกระตุ้นให้ขนาดของตลาดใหญ่ขึ้นได้อย่างรวดเร็ว

อย่างไรก็ตาม บริษัทฯ ยังคงมีอัตราการเติบโตที่ดีในธุรกิจร้านหนังสือ ธุรกิจสำนักพิมพ์
และธุรกิจรับจัดจำหน่าย เนื่องจากบริษัทฯ ยังคงมีจุดแข็งที่ชัดเจน และเป็นการเติบโตที่เกื้อหนุนกัน
ส่วนธุรกิจวารสารในภาพรวม ได้รับผลกระทบจากภาวะเศรษฐกิจที่ชะลอตัวลง
และมีการแข่งขันรุนแรง โดยเฉพาะอย่างยิ่งวารสารด้านคอมพิวเตอร์
ซึ่งมีการตัดราคาค่าโฆษณากันมาก แต่ในกลุ่มวารสารด้านอิเล็กทรอนิกส์และอุตสาหกรรม
ยังคงมีการเติบโตที่น่าพอใจอยู่

โอกาสและอุปสรรค เนื่องจากภาครัฐบาลส่งเสริมสนับสนุนให้ประชาชนได้รับการศึกษาที่สูงขึ้น
และมีนโยบายให้สังคมไทยเป็นสังคมแห่งการเรียนรู้
เพื่อให้ทันต่อการพัฒนาของโลกโดยการประกาศให้ปี พ.ศ. 2552 -2561 เป็น
“ทศวรรษแห่งการอ่าน” ขณะเดียวกันก็มีหนังสือที่น่าสนใจออกใหม่เป็นจำนวนมาก
ทำให้กระแสการอ่านเพิ่มสูงขึ้น สิ่งเหล่านี้เป็นปัจจัยที่ทำให้ธุรกิจหนังสือ ซึ่งเดิมมีขนาดเล็กมาก
สามารถขยายตัวได้อย่างต่อเนื่อง ประกอบกับการเร่งขยายตัวของซูเปอร์เซ็นเตอร์ในช่วงที่ผ่านมา
ทำให้บริษัทฯ มีทำเลสำหรับร้านหนังสือใหม่ๆ ของซีเอ็ดบุ๊คเซ็นเตอร์ เพิ่มตามไปด้วย บริษัทฯ
ในฐานะที่เป็นผู้ผลิตและจัดจำหน่ายหนังสือรายใหญ่ของประเทศ
และเป็นเจ้าของเครือข่ายร้านหนังสือ ที่มีความพร้อมในการขยายงานได้หลากหลายรูปแบบ
ทั้งยังมีสภาพคล่องทางการเงินสูง
จึงทำให้มีศักยภาพการเติบโตอย่างต่อเนื่องได้มากกว่าค่าเฉลี่ยของอุตสาหกรรม

ปัจจัยสำคัญที่มีผลต่อความสำเร็จของธุรกิจ (Key Success Factors) ปัจจัยที่ส่งผลให้บริษัทฯ
เป็นบริษัทสิ่งพิมพ์ที่อยู่ในระดับแนวหน้าของประเทศ และมีบทบาทมากขึ้นในการดำเนินธุรกิจในอนาคต
สามารถสรุปโดยสังเขปดังนี้

-   นโยบายธุรกิจที่ชัดเจนและจำเป็นต่อการพัฒนาประเทศ นับแต่เริ่มก่อตั้ง บริษัทฯ
    เน้นการดำเนินธุรกิจที่เกี่ยวข้องกับการพัฒนาบุคลากรของประเทศ
    ในสาขาที่จำเป็นต่อการพัฒนาประเทศมาโดยตลอด
    ดังนั้นจึงเติบโตได้อย่างต่อเนื่องตามการพัฒนาประเทศ
    และไม่ได้รับผลกระทบจากภาวะเศรษฐกิจรุนแรงนัก นอกจากนั้นการที่บริษัทฯ
    มีนโยบายที่มีจริยธรรมที่ดี และสนับสนุนอุตสาหกรรมหนังสือให้เติบโตไปด้วยกัน
    ทำให้ภาพพจน์ของบริษัทฯ มีความชัดเจนเป็นที่ยอมรับ
    และได้รับความไว้วางใจจากทุกฝ่ายที่เกี่ยวข้อง

-   มีเครื่องมือและส่วนประกอบทางธุรกิจที่เอื้อต่อการดำเนินธุรกิจในอนาคต
    เนื่องจากปัจจุบันโครงสร้างการดำเนินธุรกิจของบริษัทฯ
    มีส่วนเกื้อหนุนกันทำให้มีโอกาสประสบความสำเร็จได้สูงขึ้น ที่สำคัญคือ

    1.  บริษัทฯ มีช่องทางการจัดจำหน่ายและมีระบบการจัดจำหน่ายเอง โดยผ่านเครือข่ายร้าน
        ซีเอ็ดบุ๊คเซ็นเตอร์ ซึ่งถือว่าเป็นช่องทางการจัดจำหน่ายที่สำคัญ
        และเป็นรายใหญ่ของประเทศ เพราะกระจายอยู่ตามชุมชนที่สำคัญทั่วประเทศ
        ทำให้มีโอกาสได้รับการเสนอทำเลเปิดสาขาให้พิจารณาก่อน
        และยังส่งผลให้เกื้อหนุนต่อธุรกิจการรับจัดจำหน่ายหนังสือให้มีโอกาสการเติบโตตามไปด้วย
        และส่งผลกลับมาทำให้ธุรกิจร้านหนังสือมีต้นทุนต่ำลง
        นอกจากนั้นยังส่งผลให้การผลิตหนังสือมีโอกาสประสบความสำเร็จสูงขึ้นอีกด้วย
        เนื่องจากมีช่องทางที่สามารถกระจายสินค้าตรงไปยังกลุ่มลูกค้าเป้าหมายได้สะดวกและรวดเร็ว

    2.  บริษัทฯ มีสื่อและเครื่องมือการประชาสัมพันธ์เป็นของตนเอง ได้แก่ เว็บไซต์
        www.se-ed.com, www.thailandindustry.com, www.se-edlearning.com,
        วารสารที่ บริษัทฯ ผลิตขึ้นเองรายการโทรทัศน์ Book Variety และรายการโทรทัศน์
        Read Around

จำนวนและขนาดของคู่แข่งขัน เนื่องจากธุรกิจหนังสือเป็นธุรกิจหนึ่งที่มีการเติบโตอย่างต่อเนื่อง
และยังมีศักยภาพการเติบโตได้อีกมาก ทั้งการเข้ามาไม่ยากนัก
จึงทำให้มีผู้สนใจเข้าสู่วงการนี้มากมายในแต่ละปี ทั้งในส่วนธุรกิจสำนักพิมพ์ และธุรกิจร้านหนังสือ
แม้จะมีการปิดตัวไปมากเช่นเดียวกัน แต่เนื่องจากแต่ละรายต่างก็พยายามสร้างความแตกต่าง
จึงทำให้ธุรกิจหนังสือคึกคัก และทำให้ฐานผู้อ่านขยายกว้างขึ้น จึงไม่มีผลกระทบรุนแรง

นอกจากนั้น การที่บริษัทฯ ดำเนินธุรกิจครบวงจรทั้งในฐานะสำนักพิมพ์ ผู้จัดจำหน่าย และร้านหนังสือ
ทำให้ได้รับประโยชน์ในทางใดทางหนึ่งอยู่เสมอ ไม่ว่าผู้มาใหม่จะเข้ามาในธุรกิจส่วนใดก็ตาม
จึงทำให้บริษัทฯ ได้รับผลกระทบต่างๆ ไม่มากนัก

สำหรับธุรกิจร้านหนังสือนั้น มีการแข่งขันเพิ่มขึ้น
จากการที่มีผู้ประกอบการรายใหญ่จากธุรกิจอื่นหลายราย
ให้ความสนใจเข้ามาทำธุรกิจร้านหนังสือมากขึ้น แต่ก็มีการแบ่งลูกค้าตามส่วนผสมของสินค้าในร้าน
และตามทำเล ทำให้ไม่ได้รับผลกระทบมากนัก ขณะที่บริษัทฯ อยู่ในฐานะผู้นำตลาดรายใหญ่ที่สุด
มีฐานะทางการเงินที่มั่นคง ได้รับการยอมรับจากผู้อ่านหนังสือทั่วไป
และมีความพร้อมในการขยายสาขามากที่สุด จึงสามารถรักษาระยะห่างไว้ได้มาก
เนื่องจากได้เปรียบเรื่องการได้เลือกทำเลที่ดีก่อน และมีต้นทุนการดำเนินการที่ต่ำกว่า บริษัทฯ
คาดการณ์ว่า ธุรกิจร้านหนังสือในอนาคต จะเติบโตจากผู้ประกอบการรายใหญ่ ที่มีความพร้อม
เพียงไม่กี่รายเท่านั้น

ส่วนแบ่งการตลาด บริษัทฯ เป็นผู้นำตลาดในทั้ง 3 บทบาท คือ ร้านหนังสือ ผู้รับจัดจำหน่ายหนังสือ
และสำนักพิมพ์ แต่เนื่องจากธุรกิจหนังสือมีการเติบโตต่อเนื่อง
มีผู้ประกอบการให้ความสนใจเข้ามาในธุรกิจนี้เป็นจำนวนมาก
การกระจายตัวจึงสูงทำให้ส่วนแบ่งทางการตลาดของผู้นำตลาดต่างก็มีสัดส่วนไม่มากนัก

เนื่องจากธุรกิจหนังสือ ยังมีข้อจำกัดจากระบบการจัดฐานข้อมูลที่ยังไม่สมบูรณ์เพียงพอ
ทำให้การคาดการณ์ส่วนแบ่งการตลาดในแต่ละส่วน จึงอาจจะมีความคลาดเคลื่อนมากระดับหนึ่ง

ธุรกิจร้านหนังสือ บริษัทฯ คาดว่าเครือข่ายร้านซีเอ็ดบุ๊คเซ็นเตอร์ของบริษัทฯ
มีส่วนแบ่งทางการตลาดในลำดับต้นของประเทศ

สำหรับในธุรกิจรับจัดจำหน่ายหนังสือสู่ระบบร้านหนังสือ บริษัทฯ
เป็นผู้จัดจำหน่ายรายใหญ่ที่สุดของตลาด แต่ก็ยังมีสัดส่วนไม่สูงนัก
เพราะส่วนแบ่งทางการตลาดมีการกระจายตัวมาก

ส่วนธุรกิจสำนักพิมพ์ บริษัทฯ มีส่วนแบ่งตลาดเป็น 1 ใน 3 ลำดับแรกของตลาดในร้านหนังสือ
แต่ก็ยังมีส่วนแบ่งไม่สูงนัก เพราะส่วนแบ่งทางการตลาดมีการกระจายตัวมาก

สินค้าทดแทน การพัฒนาเทคโนโลยีเป็นไปอย่างรวดเร็ว ทั้งด้านอุตสาหกรรมและธุรกิจ
ทำให้เกิดความจำเป็นที่จะต้องเรียนรู้สิ่งใหม่ พัฒนาความรู้เพื่อไม่ให้เสียเปรียบในการแข่งขัน
แต่ไม่ว่าเทคโนโลยีทางการสื่อสารและคอมพิวเตอร์ จะก้าวหน้าไปไกลถึงเพียงใด
หนังสือก็ยังเป็นสื่อเดียวที่ให้ความรู้ได้สะดวกทุกที่ ทุกเวลา ราคาถูก และมีอายุยาวนาน

อำนาจต่อรองของผู้ซื้อและผู้ขาย
เนื่องจากธุรกิจหนังสือมีโครงสร้างเงื่อนไขการค้าเป็นมาตรฐานระดับหนึ่ง
และมีผู้ประกอบการมากราย โดยไม่มีใครผูกขาดตลาดอย่างชัดเจน
และยังมีความจำเป็นต้องพึ่งพากัน ทำให้ปัญหาในการต่อรองมีไม่มากนัก อย่างไรก็ตาม
เนื่องจากมีผู้ประกอบการค้าปลีกรายใหญ่จากธุรกิจอื่น ขยายงานเข้ามาในธุรกิจร้านหนังสือหลายราย
จึงอาจทำให้เกิดการต่อรองเงื่อนไขการค้ากับสำนักพิมพ์
และผู้จัดจำหน่ายหนังสือมากขึ้นตามธรรมชาติของธุรกิจค้าปลีกทั่วไป
แต่ยังไม่มีผลกระทบต่อธุรกิจหนังสือโดยรวมเท่าใดนัก เนื่องจากร้านเหล่านั้น
ยังมีสัดส่วนการตลาดไม่มากนักในขณะนี้

  4.3 การจัดหาผลิตภัณฑ์หรือบริการ

สินค้าที่ซื้อมาขายไปจากสำนักพิมพ์อื่น โดยทั่วไปประกอบด้วย 2 ส่วน คือ

1.  หนังสือที่รับจัดจำหน่าย ปัจจุบันหนังสือที่บริษัทฯ
    รับจัดจำหน่ายไปยังระบบร้านหนังสือทั่วประเทศนั้น มาจากหนังสือที่บริษัทฯ ผลิตเอง
    และมาจากสำนักพิมพ์อื่นอีกประมาณ 410 ราย ที่ติดต่อให้ สายงานรับจัดจำหน่ายของบริษัทฯ
    เป็นผู้จัดจำหน่ายไปยังร้านหนังสืออื่นทั่วประเทศ โดยบริษัทฯ จะพิจารณารับต่อเมื่อเห็นว่า
    เป็นผลิตภัณฑ์ที่สอดคล้องกับทิศทางของบริษัทฯ และมีโอกาสการขายที่เป็นไปได้

2.  หนังสือและสินค้าอื่น ที่ซีเอ็ดบุ๊คเซ็นเตอร์รับมาจำหน่าย ซีเอ็ดบุ๊คเซ็นเตอร์ รับสินค้ามาจาก 2
    ทางใหญ่ คือ มาจากสายงานรับจัดจำหน่ายของบริษัทฯ
    และอีกทางหนึ่งซึ่งส่วนใหญ่เป็นการรับสินค้าจากสำนักพิมพ์และผู้จัดจำหน่ายรายอื่น
    เข้ามาขายในสาขา โดยมีแผนกการตลาดของสายงานซีเอ็ดบุ๊คเซ็นเตอร์
    เป็นผู้พิจารณาคัดเลือกนำเข้ามาจำหน่าย

ความสัมพันธ์และผลกระทบ หากสูญเสียผู้จำหน่ายสินค้า สำหรับมูลค่าสินค้าที่ซื้อมาเพื่อขาย จาก
ผู้จัดจำหน่ายแต่ละรายมีมูลค่าไม่เกิน 15% ของต้นทุนขายทั้งหมด
โดยมีสัดส่วนมูลค่าสินค้าที่ซื้อมาจำหน่ายจากคู่ค้ารายใหญ่ 10 รายแรกต่อต้นทุนขายรวม 3 ปีย้อนหลัง
ดังนี้

  ------------------------------------ ---------- ------- ---------- ------- ---------- -------
  (หน่วย : ล้านบาท)                                                                       

  รายการ                               ปี พ.ศ.             ปี พ.ศ.             ปี พ.ศ.     
                                       2553               2552               2551       

                                       มูลค่า       %       มูลค่า       %       มูลค่า       %

  มูลค่าสินค้าที่ซื้อมาเพื่อจำหน่ายจากคู่ค้ารายใหญ่   1,230.46   35.97   987.40     31.46   893.91     29.50
  10 รายแรก                                                                             

  ต้นทุนขายรวม                           3,421.07   100     3,138.55   100     3,030.31   100
  ------------------------------------ ---------- ------- ---------- ------- ---------- -------

ในปี พ.ศ. 2553 ถือว่าไม่มีรายใดมีน้ำหนักมากนักจนมีผลกระทบรุนแรงต่อบริษัทฯ นอกจากนั้น
บริษัทฯ ไม่มีความสัมพันธ์ใดๆ กับผู้จำหน่ายดังกล่าว และไม่มีภาระผูกพันที่จะต้องซื้อในอนาคต

สินค้าที่บริษัทฯ ผลิตเอง หนังสือและวารสารที่บริษัทฯ เป็นผู้ผลิตเอง มีสายงานผลิตหนังสือ
และสายงานวารสารของบริษัทฯ เป็นผู้รับผิดชอบในการกำหนดทิศทาง
และคัดเลือกต้นฉบับที่จะนำมาผลิต จนกระทั่งถึงขั้นตอนการผลิตออกมาเป็นรูปเล่ม
เพื่อส่งให้สายงานจัดจำหน่ายของบริษัทฯ นำไปวางตลาด

อัตราการใช้กำลังการผลิต เนื่องจากบริษัทฯ ไม่มีโรงพิมพ์เอง ดังนั้น การผลิตหนังสือและวารสาร
จะมีหน่วยงานภายในรับผิดชอบดูแลการผลิตครบวงจร และกระจายงานพิมพ์ไปตามโรงพิมพ์ต่างๆ
ให้เหมาะสมกับกำหนดการผลิต ดังนั้นอัตราการผลิตจริง จึงสามารถเพิ่มหรือลดได้
โดยไม่เกิดอัตราสูญเปล่าใดๆ

วัตถุดิบและผู้จำหน่ายวัตถุดิบ กระดาษเป็นวัตถุดิบหลักที่สำคัญของบริษัทฯ โดยบริษัทฯ
ซื้อวัตถุดิบจากผู้จำหน่ายในประเทศทั้งจำนวน กระดาษที่ใช้ในการผลิตหนังสือและวารสาร
ส่วนมากจะเป็นกระดาษปอนด์ กระดาษปรู๊ฟ กระดาษอาร์ต และกระดาษอาร์ตการ์ด

ความสัมพันธ์และผลกระทบ หากสูญเสียผู้จำหน่ายวัตถุดิบ สำหรับมูลค่าการสั่งซื้อกระดาษ บริษัทฯ
ไม่มีความสัมพันธ์ใดๆ กับผู้จำหน่ายดังกล่าว และบริษัทฯ ไม่มีภาระผูกพันที่จะต้องซื้อในอนาคต
ในกรณีที่บริษัทฯ เหล่านี้ไม่สามารถจัดหากระดาษให้ได้ บริษัทฯ สามารถซื้อจากผู้จำหน่ายรายอื่นๆ
ได้ โดยบริษัทฯ มียอดซื้อวัตถุดิบจากคู่ค้า รวมคิดเป็น 32.84% ของต้นทุนผลิต หรือคิดเป็น 1.58%
ของต้นทุนขายทั้งหมดของบริษัทฯ ในปี พ.ศ. 2553
ซึ่งถือว่าไม่มีรายใดมีน้ำหนักมากจนมีผลกระทบรุนแรง

ขั้นตอนและเทคโนโลยีการผลิต ขั้นตอนการผลิตหนังสือใหม่ เริ่มต้นจากกองบรรณาธิการ
จะประชุมเพื่อวางแผนและพิจารณาสรรหาต้นฉบับ
ต้นฉบับนี้อาจได้มาจากผู้เขียนเสนอต้นฉบับมาให้พิจารณา หรือจากการที่บริษัทฯ
จัดหาผู้ที่เหมาะสมมาเขียนหรือแปล ตามแนวทางที่บริษัทฯ กำหนด
จากนั้นกองบรรณาธิการจะพิจารณาแนวเนื้อหา ความถูกต้อง และความน่าอ่าน
ซึ่งรวมถึงการส่งไปให้ที่ปรึกษาเฉพาะสาขาของบริษัทฯ ที่มีความรู้และสนใจในกลุ่มเนื้อหานั้นๆ
ให้ความเห็นต่างๆ ในเชิงการตลาด เพื่อพิจารณาว่าจะรับมาผลิตหรือไม่
เมื่อผ่านการพิจารณาแล้วจึงจะปรับปรุงเนื้อหาและรูปแบบให้เหมาะสมยิ่งขึ้นต่อไป
และจึงจะทำสัญญาการใช้ลิขสิทธิ์ กับผู้เขียน ผู้แปล หรือสำนักพิมพ์ในต่างประเทศ

ขณะเดียวกันพนักงานศิลป์จะเริ่มออกแบบรูปเล่ม เมื่อต้นฉบับได้รับการปรับปรุงเรียบร้อยแล้ว
ก็ถึงขั้นตอนการจัดทำอาร์ตเวิร์กด้วยคอมพิวเตอร์ อาร์ตเวิร์กที่จัดเสร็จแล้วจะได้รับการตรวจทานซ้ำ
และแก้ไขจนเนื้อหาและองค์ประกอบศิลป์สมบูรณ์ ในกรณีที่เป็นหนังสือเล่ม จะมีขั้นตอนเพิ่มขึ้น คือ
การตั้งชื่อหนังสือ การกำหนดราคา รวมถึงการตลาดต่างๆ ที่เกี่ยวข้อง
เพื่อให้เหมาะสมกับกลุ่มเป้าหมาย

การจัดทำวารสาร มีขั้นตอนการทำงานคล้ายกับทำหนังสือเล่ม คือ
มีกองบรรณาธิการรับผิดชอบตั้งแต่ด้านทิศทางการตลาด ไปจนจบขั้นตอนการผลิต

สำหรับเทคโนโลยีที่ใช้ในการทำต้นฉบับหนังสือและวารสาร บริษัทฯ ใช้อุปกรณ์หลัก คือ คอมพิวเตอร์
PC และแมคอินทอช รวมถึงอุปกรณ์อื่นที่เกี่ยวข้อง โดยอุปกรณ์คอมพิวเตอร์เหล่านี้
มีแนวโน้มว่าประสิทธิภาพสูงขึ้นแต่ราคาถูกลง นอกจากนี้บุคลากรที่อยู่ในกองบรรณาธิการ
ล้วนเป็นผู้มีความเชี่ยวชาญเฉพาะด้านในการผลิตต้นฉบับ สำหรับการเขียนเรื่องและบทความ
มาจากทั้งบุคลากรในกองบรรณาธิการและนักเขียนทั่วไป

เมื่อผลิตต้นฉบับเรียบร้อยแล้ว บริษัทฯ จะว่าจ้างโรงพิมพ์ โดยบริษัทฯ เป็นผู้สั่งซื้อกระดาษเอง
และกำหนดให้ผู้ขายกระดาษส่งกระดาษไปยังโรงพิมพ์โดยตรง ตามกำหนดเวลาที่ต้องการใช้
เพื่อจัดพิมพ์ต้นฉบับดังกล่าวเป็นหนังสือหรือวารสาร เพื่อจัดจำหน่ายต่อไป

ความสามารถ ความจำเป็น และค่าใช้จ่ายในการปรับเครื่องจักรให้แข่งขันได้ เนื่องจากบริษัทฯ
ไม่มีโรงพิมพ์ จึงไม่มีการลงทุนในเครื่องจักรและอุปกรณ์การพิมพ์ทั้งหลาย ดังนั้น บริษัทฯ
จึงไม่มีความจำเป็นต้องพัฒนาเครื่องจักรและอุปกรณ์ต่างๆ เหล่านั้นด้วยตนเอง
และด้วยสภาพการแข่งขันของธุรกิจโรงพิมพ์ ทำให้บริษัทฯ มีความสามารถในการต่อรอง
และเลือกสรรโรงพิมพ์ที่เหมาะสมได้ตลอดเวลา

ผลกระทบต่อสิ่งแวดล้อม สายงานการผลิตหลักของบริษัทฯ เป็นกองบรรณาธิการ
ดังนั้นกระบวนการผลิตจะเป็นการจัดทำต้นฉบับและประสานงานอยู่ภายในสำนักงานของบริษัทฯ
จึงไม่สร้างมลภาวะที่มีผลกระทบต่อสิ่งแวดล้อม และไม่ได้อยู่ภายใต้การควบคุมของหน่วยงานรัฐใดๆ

4.  งานที่ยังไม่ได้ส่งมอบ

  – ไม่มี –